ለአቶ ዓለማየሁ አቶምሳ ሀዘን የኢትዮጵያ ሰንደቅ አላማ ከዛሬ ጀምሮ ለሶስት ቀናት ዝቅ ብሎ ይውለበለባል
 የኦሮሚያ ብሄራዊ ክልላዊ መንግስት ርእሰ መስተዳድርና የኦህዴድ ሊቀመንበር የነበሩት አቶ ዓለማየሁ አቶምሳ ዜና እረፍትን ምክንያት በማድረግ የህዝብ ተወካዮች ምክር ቤት  የኢትዮጵያ  ሰንደቅ ዓላማ  ከዛሬ ጀምሮ ለሶሰት ቀናት  ዝቅ ብሎ  እንዲውለበለብ ወሰነ።የአቶ ዓለማየሁ አቶምሳ  አስክሬንም ህክምናቸውን ሲከታተሉ ከነበረበት ታይላንድ ባንኮክ ትናንት ማምሻውን  አዲስ አበባ  ገብቷል ።አስክሬናቸው ቦሌ  ዓለም አቀፍ  አውሮፕላን ማረፊያ  ሲደርስ  የኢፌዴሪ ጠቅላይ  ሚኒስትር  ሀይለማርያም ደሳለኝ፣ ምክትል ጠቅላይ  ሚኒስትር  አቶ ደመቀ  መኮንን፣  የኦህዴድ  ከፍተኛ አመራሮችና  ሚኒስትሮች ተገኝተው አቀባበል አድርገዋል።አቶ አለማየሁ አቶምሳ በታይላንድ ባንኮክ በህክምና ሲረዱ ቆይተው በተወለዱ በ45 አመታቸው ነው ትናንት ለሊት ሰባት ሰዓት ላይ ነው ያረፉት።አቶ አለማየሁ ከየካቲት 9 ቀን 2006 ጀምሮ በባንኮክ ህክምናቸውን ሲከታተሉ ቆይተዋል።በምስራቅ ወለጋ ቢሎ ቦሼ ወረዳ ከአባታቸው አቶ አቶምሳ ሚጃ እና ከእናታቸው ወይዘሮ አየለች ብሩ በ1961 ዓ.ም ነው የተወለዱት አቶ አለማየሁ።የኦህዴድ ማዕከላዊ  ኮሚቴ ፅህፈት ቤት ባወጣው መግለጫም ፥ ላለፉት 24  ዓመታት የኦሮሞ ህዝብ እና መላው የአገሪቱ ህዝቦች  ዛሬ ለደረሱበት የሰላም፣ የዴሞክራሲና የልማት ተጠቃሚነት እንዲበቁ በቁርጠኝነት የታገሉ ነባር  ታጋይ ነበሩ ብሏል።በ1981 ዓመተ ምህረት የደርግን ስርዓት ለመገርሰስ ሲካሄድ የነበረውን የትጥቅ ትግል ተቀላቅለዋል።ከ1988 እስከ 1994 ድረስም የኦህዴድ ማዕከላዊ ፅህፈት ቤት እና የድርጅቱ የፖለቲካ ዘርፍ ሀላፊ በመሆን አገልግለዋል።ከ2002 ዓ.ም ጀምሮ የኦህዴድ ሊቀመንበር ሆነው ፥ ከ2003 ዓመተ ምህረት ጀምሮ ደግሞ የኦሮሚያ ብሄራዊ ክልላዊ መንግስት ርዕሰ መስተዳድር በመሆን ሰርተዋል።የአቶ አለማየሁ አቶምሳ የቀብር ስነስርዓት ነገ  በቅድስት ስላሴ ካቴድራል የሚፈፀም ይሆናል።በዕለቱም በመኖርያ ቤታቸውና በስቴዲየም የሽኝት ስነ-ስርዓት ይካሄዳል፡፡ (ኤፍ ቢ ሲ)